**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

 *A határozati javaslatot törvényességi*

 *szempontból megvizsgáltam:*

 */: Dr. Gaál Róbert :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2014. december 15-i ülésére**

**Javaslat a TÁMOP-3.1.3-11/2-2012-0045 azonosítási számú ”A Kanizsai Dorottya Gimnázium a természettudományos oktatásért” projekt fenntartási időszakában megvalósítandó feladatok ellátására**

Szombathely Megyei Jogú Város Közgyűlésének 247/2012. (V. 31.) Kgy. számú támogató határozata alapján Önkormányzatunk eredményesen pályázott a TÁMOP-3.1.3-11/2-2012-0045 azonosító számú ”A Kanizsai Dorottya Gimnázium a természettudományos oktatásért” című pályázat megvalósítására. Az elnyert támogatási összeg 320.519.513,- Ft volt. A projekt fizikai megvalósítása 2014 október 19-én lezárult, a projekt zárójelentés elkészítése folyamatban van. A projekt megvalósítása a Klebelsberg Intézményfenntartó Központtal, konzorciumi megállapodás keretében történt, amely megállapodást a Közgyűlés az előzőekben hivatkozott határozattal hagyott jóvá.

A konzorciumi együttműködési megállapodás 3.1. pontja tartalmazza, hogy a Felek (projekttagok) a projekt lezárását követően a projektben kifejezett célok megvalósítása érdekében a pályázatban és a támogatási szerződésben leírtaknak megfelelően a fenntartási időszakban is együttműködnek, és az addig elért eredmények további folyamatos fenntartását saját anyagi eszközeikkel biztosítják, ugyanakkor a megvalósításával kapcsolatos részletes feladatokról nem rendelkezik.

A fenntartási időszakban megvalósítandó konkrét feladatok ellátását mindezekre tekintettel megállapodásban szükséges rögzíteni.

A megállapodás tervezetet Önkormányzatunk a Klebelsberg Intézményfenntartó Központtal, illetve a projekt megvalósítását koordináló menedzsmenttel egyeztetve készítette el. A megállapodás tervezet az előterjesztés mellékletét képezi.

**A megállapodás lényeges elemei az alábbiakban foglalhatóak össze:**

A projekt konzorciumi vezetője az Önkormányzat, a fenntartási időszakban teljesítendő adatszolgáltatásokat az Önkormányzatnak kell összeállítania, és továbbítania.

A projektben meghatározott indikátor mutatók teljesítése a Klebelsberg Intézményfenntartó Központ kötelezettsége.

A labor működtetésével kapcsolatos költségeket (2 fő pedagógus, 1 fő laboráns bérét, járulékát, a labor működéséhez szükséges vegyszerek, anyagok, védőfelszerelések költségét, összesen mintegy évi 12 millió Ft összegben) a Klebelsberg Intézményfenntartó Központ biztosítja, míg a javaslat szerint Önkormányzatunk a fizikai megvalósítás időszakában az együttműködő partneriskolák szállítási költségét, évi maximum 1,5 millió Ft-ot biztosít.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2014. december „ ”**

 **(: Dr. Puskás Tivadar :)**

HATÁROZATI JAVASLAT

**…/2014. (XII. 15.) Kgy. számú határozat**

1. Szombathely Megyei Jogú Város Közgyűlése a „Javaslat a TÁMOP-3.1.3-11/2-2012-0045 azonosítási számú ”A Kanizsai Dorottya Gimnázium a természettudományos oktatásért” projekt fenntartási időszakában megvalósítandó feladatok ellátására” című előterjesztést megtárgyalta, és a Klebelsberg Intézményfenntartó Központtal, a TÁMOP-3.1.3-11/2-2012-0045 azonosítási számú projekt fenntartási időszakában ellátandó feladatok tárgyában kötendő megállapodást az előterjesztés melléklete szerinti tartalommal jóváhagyja.
2. A Közgyűlés a fenntartási időszak 5 éves időtartama alatt az együttműködő partneriskolák diákjainak szállításához szükséges évi 1.500.000,- Ft összeg fedezetét az Oktatási Kiadások „KLIK által működtetett többcélú intézmények és kollégiumok működési hozzájárulása” során biztosítja.
3. A Közgyűlés felhatalmazza a polgármestert az 1. pontban foglalt megállapodás aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos aljegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Pintér Róbert projektmenedzser

Fodor István a Klebelsberg Intézményfenntartó Központ Szombathelyi Tankerületének igazgatója/

**Határidő:** 2014. december 31.